ועדת החינוך, התרבות והספורט, כנסת 18, פרוטוקול מספר 316, 2010-11-29 11:00

אלכס מילר: בוקר טוב לכולם, אנחנו פותחים את ישיבת ועדת החינוך, בנושא פרק ט"ז (שונות), סעיף 73 (הרשות לפיתוח ולקידום התרבות, התיירות וקשרי החוץ של ירושלים), להצעת חוק המדיניות הכלכלית לשנים 2011 ו- 2012 (תיקוני חקיקה), התשע"א – 2010.

סימן טוב: אני אציג את זה, אני ממשרד האוצר, ראש מחלקת פנים.

סימן טוב: שלום לכולם.

סימן טוב: כאמור, אנחנו מדברים על סעיף 73 לחוק המדיניות הכלכלית.

סימן טוב: הסעיף מבקש בעצם לדחות את תחולת החוק עד לשנת 2016.

סימן טוב: חוק הרשות לפיתוח וקידום התרבות והתיירות בירושלים קובע כי תקום רשות שתתמחה בין היתר בתחומים של קידום תרבות ותיירות בירושלים.

סימן טוב: חשוב להסביר, שמאז העברת החוק, לפני חמש שנים, הרשות הזאת, שהיתה אמורה לקום בעצם לא קמה.

סימן טוב: ביוני 2009, החליטה מועצת עיריית ירושלים, להעביר באופן זמני את הטיפול בתחום התיירות לרשות לפיתוח ירושלים, שהיא גם כן רשות שפועלת מכוח חוק.

סימן טוב: הרשות לפיתוח ירושלים החלה כבר בבניית תוכנית אסטרטגית בכל נושא התיירות לעיר ולפיכך, התפישה של הממשלה היא שהקמת רשות סטאטוטורית נוספת בירושלים, שתעסוק באותם תחומים, תיצור כפילות בתחומים המטופלים ברשות לפיתוח ירושלים ובעירייה וכך בעצם רשות ייעודים נוספת לא תהווה ערך מוסף לעיר.

סימן טוב: בנוסף, הקמת רשות סטאטוטורית העוסקת באותם תחומים, נושאת השלכות תקציביות מעצם העובדה שאנחנו בעצם מקימים פה שתי רשויות כפולות, הוצאות שאחרת היו יכולות להיות מושקעות בקידום העיר ולא בהוצאות מנהליות כפולות ומכופלות.

סימן טוב: חשוב להדגיש שגם עיריית ירושלים לא רואה צורך ברשות הסטאטוטורית הזאת.

אלכס מילר: תדבר בשם האוצר.

סימן טוב: יש לנו פה התכתבויות.

אלכס מילר: יש פה נציגים.

סימן טוב: ולפיכך, יש כעת לדחות את תחולת החוק עד שנת 2016.

אלכס מילר: תודה.

אלכס מילר: עיריית ירושלים, בבקשה.

אודי בן דרור: אני מהרשות לפיתוח ירושלים.

אודי בן דרור: החוק באמת חוקק ב- 2005.

אודי בן דרור: מאז שהחוק חוקק, באמת לא נעשה כלום בעצם כדי להקים את הרשות הזאת.

אודי בן דרור: עמדת הרשות לפיתוח ירושלים, כמובן גם עמדת העירייה וזה באמת דבר שגובה גם בכתובים, בהתכתבויות עם משרד ראש הממשלה, העמדה היא באמת שאין מקום להקים רשות נוספת כזאת, יש עיריית ירושלים, היא מטפלת בתחומי התרבות, יש לה דרך אגב חברה עירונית שנקראת אריאל, שהיא הזרוע ביצוע של העירייה לנושא התרבות, בנוסף לפעילויות שהעירייה עצמה עושה.

אודי בן דרור: תחום התיירות הועבר לרשות לפיתוח ירושלים ב- 2009 וכבר ב- 2010 תוקצבנו גם על-ידי משרד ראש הממשלה, תוקצבנו גם על-ידי עיריית ירושלים, משרד התיירות גם שותף בנושא הזה של העברת תחום התיירות אלינו.

אודי בן דרור: למעשה, כמו שתואר באמת אנחנו באמת לא רואים, לא יכולים למצוא הצדקה לקיום של עוד גוף סטאטוטורי בירושלים, זה גם כפילות וגם בזבוז של כסף.

אלכס מילר: תודה רבה.

אלכס מילר: משרד התיירות, בבקשה.

אלי ליפשיץ: אנחנו בהחלט רואים עין בעין עם האוצר והרשות לפיתוח ירושלים והעירייה.

אלי ליפשיץ: אנחנו מקדמים את התיירות בתוכנית מיוחדת ביחד עם העירייה, ביחד עם הרשות.

אלי ליפשיץ: התקורה שמיועדת להקמת רשות כזאת היא יכולה להיות מיועדת לנושאים אחרים לגמרי.

אלי ליפשיץ: בשלב הזה, הנושאים מטופלים כמו שצריך, מקודמים בצורה יוצאת מן הכלל, יש בהחלט טעם לדחות את תחולת החוק בחמש שנים.

אלכס מילר: תודה.

אלכס מילר: גברתי, בבקשה.

שרית גולדשטיין: אני ממשרד ראש הממשלה.

שרית גולדשטיין: שאלת, ביקשת את עמדת העירייה, יש לנו כאן את המכתב.

אלכס מילר: שמענו, לא צריך.

אלכס מילר: משרד ראש הממשלה גם לא מייצג את העירייה.

אלכס מילר: עדיין.

אלכס מילר: שאלה רק לאוצר, לראש ממשלה, לתיירות, למה לא מבטלים את החוק?

אלכס מילר: למה אתם דוחים אותו?

סימן טוב: מקצועית, אנחנו חושבים שיש אפשרות גם לבטל את החוק.

אלכס מילר: משרד התיירות, אתם תומכים בביטול ולא בדחייה?

אלי ליפשיץ: בשלב הזה, ביטול חוק זו פעולת חקיקה ככל פעולת חקיקה.

אלכס מילר: לא נכון.

אלכס מילר: אפשר לבטל בדיוק באותה צורה.

אלי ליפשיץ: אמרתי, זו פעולת חקיקה בעצם.

אלי ליפשיץ: אנחנו רשות מבצעת, אנחנו עושים שלב ביניים.

אלי ליפשיץ: אנחנו עושים שלב ביניים, יכול להיות בהחלט שאנחנו ניזום ביטול החוק, אם נראה שהדברים מצדיקים זאת.

אלכס מילר: בתקציב של 2013 ו- 2014.

אלכס מילר: יש עוד מישהו שרוצה להתייחס לנושא?

אלכס מילר: אף אחד?

אלכס מילר: מירב, תקריאי לנו את הסעיף.

מירב ישראלי: לחוק הרשות לפיתוח וקידום התרבות, התיירות וקשרי החוץ של ירושלים, בסעיף 24, במקום "בתוך שלושה חודשים מיום פרסומו", יבוא "ביום כ' בטבת תשע"ו, 1 בינואר 2016".

מירב ישראלי: הסעיף המקורי בחוק באמת קבע שהתחולה שלו תהיה שלושה חודשים מיום פרסום החוק, שהיה בדצמבר 2005, כך שהחוק היה אמור להיכנס לתוקף בתחילת 2006.

אלכס מילר: רבותיי, אני מצביע.

אלכס מילר: אני בעד, אין פה אף אחד חוץ ממני, הסעיף אושר.

אלכס מילר: הצבעה הסעיף אושר פה אחד